Castenschiold
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Castenschiold er en dansk adelsslekt. Slektens stamfar er Carsten Detlefsen, hvis sønn var Jørgen Carstensen (1678–1720), plantasjeeier på øya St. Thomas i daværende Dansk Vestindia. Han var far til plantasjeeieren Johan Lorentz Carstens eller Castens (1705–1747), som ble adlet i 1745 med navnet Castenschiold. Fra hans sønner stammer tre linjer av slekten.
Til den eldre linjen hører blant andre kammerjunker Ludvig Helmuth Frederik Holger Castenschiold (1873–1957), som i 1900 antok navnet Castenskiold-Benzon, og hoffjegermester Jørgen Carl Gustav Castenskiold (1893–1978), som var gift med prinsesse Dagmar (1890–1961), den yngste søsteren til kong Christian 10 og kong Haakon 7. Den mellomste linjen fører siden 1871 navnet Grevenkop-Castenskiold, og til denne linjen hører blant andre diplomatene Johan Vilhelm Grevenkop-Castenskiold (1855–1915) og Henrik Grevenkop-Castenskiold (1862–1921); sistnevnte var dansk sendemann i Kristiania 1905–1910. Den yngre linjen har siden 1783 eid godset Borreby på Sjælland. Slekten Castenschiold er en av Danmarks største godseierslekter.Carsten Detlefsen hadde også to sønner som flyttet til Norge og ble stamfedre for hver sin norske slektsgren. Assessor Ebbe Carstensen (1658–1736) kjøpte i 1704 godset Reinskloster i Rissa. Han var gift med Anna Horneman (1671–1766); deres sønn Henrik Horneman til Reinskloster (1694–1748) antok morens slektsnavn og ble stamfar til tre linjer av denne slekten. Les mer i Store norske leksikon adel Danmarks historie